Komisijos reglamentas (EEB) Nr. 2968/79
1979 m. gruodžio 20 d.
nustatantis išsamias administracinės pagalbos teikimo taisykles eksportuojant minkštuosius nokintus karvės pieno sūrius, kuriems gali būti taikomas specialus importo į valstybę, kuri nėra narė, režimas
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1979 m. gruodžio 20 d. Tarybos reglamentą (EEB) Nr. 2931/79 dėl pagalbos eksportuojant žemės ūkio produktus, kuriems trečiojoje šalyje gali būti taikomas specialus importo režimas, teikimo [1], ypač į jo 1 straipsnio 2 dalį,
kadangi JAV, remdamasi GATT, sutiko leisti importuoti minkštuosius nokintus karvės pieno sūrius netaikant kiekybinių apribojimų; kadangi ši priemonė bus taikoma nuo 1980 m. sausio 1 d.;
kadangi Komisija įsipareigojo suteikti JAV valdžios institucijoms administracinę pagalbą, užtikrinančią tinkamą susitarimo taikymą; kadangi dėl to prie tokių sūrių turėtų būti pridėtas Bendrijos kompetentingų institucijų išduotas sertifikatas;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Eksportuojant Bendrijoje pagamintus Bendrojo muitų tarifo 04.04 E subpozicijoje klasifikuojamus minkštuosius nokintus karvės pieno sūrius, atitinkančius šio reglamento priede nustatytą apibrėžimą, į JAV, įskaitant Puerto Riką, suinteresuoto asmens prašymu išduodamas II priede nustatyto pavyzdžio sertifikatas.
2 straipsnis
1. Sertifikatai spausdinami baltame popieriuje anglų kalba. Jų matmenys - 210 × 297 mm. Sertifikatus išduodančioji institucija kiekvienam sertifikatui suteikia serijos numerį.
Eksportuojanti valstybė narė gali prašyti, kad jos šalyje išduodamo sertifikato tekstas būtų išspausdintas ne tik anglų, bet ir viena iš jos valstybinių kalbų.
2. Sudaromas sertifikato originalas ir ne mažiau kaip dvi kopijos. Kopijoms suteikiamas toks pat kaip originalo serijos numeris. Originalas ir kopijos pildomos mašinraščiu arba ranka; pastaruoju atveju rašoma didžiosiomis raidėmis ir rašalu.
3 straipsnis
1. Sertifikatą ir jo kopijas išduoda kiekvienos valstybės narės paskirtoji institucija.
2. Išduodančioji institucija pasilieka vieną sertifikato kopiją sau. Originalas ir kita kopija pateikiama muitinės įstaigai, kurioje atliekami eksporto į JAV muitinės formalumai.
3. Šio straipsnio 2 dalyje nurodyta muitinės įstaiga užpildo jai skirtą originalo grafą ir grąžina originalą suinteresuotam asmeniui. Kopiją muitinės įstaiga pasilieka sau.
4 straipsnis
Sertifikatas galioja tik kompetentingai muitinės įstaigai jį patvirtinus. Sertifikatas taikomas tik jame nurodytam kiekiui. Vis dėl to laikoma, kad sertifikatas galioja ir kiekiui, kuris viršija nurodytą kiekį ne daugiau kaip 5 %.
5 straipsnis
Valstybės narės imasi visų reikiamų priemonių sūrių, kuriems išduodami sertifikatai, kilmei, rūšiai, sudėčiai ir kokybei patikrinti.
6 straipsnis
Šis reglamentas įsigalioja 1980 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. gruodžio 20 d.